Ńdɔ̄ Mósɛs a ngázu kǎd ńnam ǹkɔ́bɔ̄ Ńtondôbə ósə ai bətə́bə́gá bóé. Ǹnam ósə̄ kíŋ dzyā, bɔ́ nâ: “Bíbúg bísə Ǹtondôbə a hə́ kɔ́bɔ, byǎyi byá dzála.” 4Ńdɔ̄ á Mósɛs a ngáman tǐl bībúg bí Ńtondôbə bísə. Ńdɔ a ngákódō á sí ai ǹdib kíkídígi, a mǎn lóŋ álatâr á ńkǒl á sī, ai məkɔ́g áwôm ai mə́bɛ̄, á táŋ məndá mə́ bǒd yā Ísraɛ̂l. 5Ńdɔ a ngálóm bə́ndómán yā áyɔŋ Ísraɛ̂l hálā, nə́ bə́ man tǔm bīyə́m á ndóan ásū Ńtondôbə, bə́ tsīg fə̄ nyé bə́yóm bə́ nyag, ású mə́túnuŋa mə́ mvɔ̄í. 6Ńdɔ̄ Mósɛs a ngánɔŋ məkǐ mə́ nyag məvɔ́g, a soé á bīsóá, émá mə̄vɔ́g, ǎ ngakə a wɔdan alatâr étē. 7A nɔŋɔ́ Kálara Amvóe, ǎ ngaláŋ, ǹnam ó vógolo, bɔ́ nâ: “É mam mə́sə Ǹtondôbə a hə́ dzó, byǎyi mɔ́ dzála, byǎyǐ fə̄ nyé kǎd bɔ̌ mə̄wóg.” 8Mósɛs a nɔŋɔ́ məkǐ, ǎ ngakə a myam ǹnam á nyɔ́l, nyé nâ: “Məkǐ mə́ ámvóé yā Ńtondôbə a hə́ lad ai mínā má, ḿból ā wé óyīlí ai mínā.” 9Ńdɔ̄ hḿ Mósɛs a ngábɛ́d bân Áron ai Nadav ai Avihu ai mvindí bod məwóm zamgbál yā Ísraɛ̂l. 10Ńdɔ̄ bə́ ngáyén Zāmbá Īsraɛ̂l á məkǒl móé á sī ó tâ və anə́ miḿbâga mə́fə́b mə́kɔ́g mə́ ndɔ̄m, mə́ fyɛgɛ və anə́ ǹtūd yób. 11Ńdɔ a ndzí kig nambǎ mīńtómbā mí bɔ́n bə́ Ísraɛ̂l bə́tē, bə́ ngáfɔmbɔ nyé ńdɔ̄ bə́ ngádí, ńdɔ̄ bə́ ngányú. 12Ǹtondôbə nyé ai Mósɛs nâ: “Bɛ́də́g á ńkǒl, ábə ma, ású yə̄ nâ mə́ və wa bibǎb mə́kɔ́g, á mə̄ hə́ til mvéndé ai mə́béndé yā báyi yə́ge.”